Snarpur jarðskjálfti varð suðvestur af Húsafelli og vestan við Ok á tíunda tímanum í morgun. Nokkur jarðskjálftavirkni hefur verið á svæðinu síðan um áramót og viðbúið að verði áfram, að sögn náttúruvársérfræðings Veðurstofu Íslands.
Klukkan korter yfir níu í morgun varð jarðskjálfti 3,1 að stærð um 18 kílómetra suðvestur af Húsafelli, við Sandfell, vestan við Ok. Skjálftinn fannst vel í Húsafelli, að því er fram kemur á vef Veðurstofu Íslands. Salóme Jórunn Bernharðsdóttir, náttúrvársérfræðingur á Veðurstofu Íslands, segir ekki hættu á eldgosi á þessum slóðum.
Þetta svæði er ekki tæknilega séð inni á eldvirku svæði. Það er eldvirkni aðeins austar, nærri Langjökli, en þetta eru að öllum líkindum bara svona skorpuhreyfingar. Ein skýring sem að hefur verið sett fram er að þetta er svæði sem er jarðskjálftasvæði og virkt - eða var það. Eitt sinn þá þjónaði það í rauninni sama hlutverki og Suðurlandsbrotabeltið, og þetta séu í rauninni leifar af þeirri virkni. - Búist þið við að það verði meiri jarðskjálftavirkni þarna? Þetta getur alveg varað í einhverja daga, það er búið að vera virkni þarna síðan fyrir áramót og tók sig meira upp núna síðustu daga. Síðan í fyrradag þá hefur jarðskjálftavirknin verið nokkuð þétt þarna og það má alveg gera ráð fyrir því að þetta endist í einhverja daga í viðbót.
Hún býst þó ekki við harðari skjálftum á þessu svæði.
Þetta er með stærri skjálftum sem við höfum mælt á þessu svæði síðan um 1990. Það mældist einn skjálfti stærri, sem var 3,4, sem var rétt sunnan við Húsafell, hann var ´94.
Jarðskjálfti, þrír komma einn að stærð, varð suðvestan við Húsafell og vestan við Ok á tíunda tímanum í morgun. Náttúruvársérfræðingur býst við að jörð haldi áfram að skjálfa svæðinu, en engin hætta er á gosi.